Seun sterf; maatjie beseer toe motor hulle trefFoto: ER24 ŉ 12-jarige seun is Woensdagoggend dood toe hy deur ŉ motor van sy fiets afgery is in Bloemfontein. Chitra Bodasing, woordvoerder van ER24, het gesê die seun het glo saam met twee vriende fietsgery in Rudolph Greylinglaan in Estoire toe hulle deur die motor getref is. “Met paramedici se aankoms op die toneel het die 12-jarige seun in die pad gelê met die motor wat ŉ paar meter verder gestaan het.” Volgens Bodasing het die seun ernstige beserings opgedoen en is hy op die toneel dood verklaar. “Een van die ander seuns, glo 11 jaar oud, het matige beserings opgedoen. Lede van die publiek het hom na ŉ sakeperseel naby die ongelukstoneel geneem om hom te probeer kalmeer. Paramedici het hom behandel voordat hy na ŉ nabygeleë hospitaal geneem is vir verdere behandeling.” Bodasing het gesê die ander vriend is nie beseer nie en is deur lede van die publiek huis toe geneem. “Die presiese oorsaak van die voorval word ondersoek.” Foto: ER24